Rand versterk tot onder R17 per dollar | Netwerk24
Netbal raak nog verder agter
Netbalspelers in Suid-Afrika moet nou nog langer wag voordat hulle weer mag begin oefen.
Rand versterk tot onder R17 per dollar
Deur Hanlie Stadler 02 Julie 2020 10:41
Die rand het Donderdag vir die eerste keer in weke tot beter as R17 teenoor die dollar verstewig.
Die rand is op sy sterkste vlak in weke.
Die rand het teen10:40 tot R16,91 versterk. Dit het laas op 10 Junie onder R17 gesluit toe dit ’n verrassende lopie tot R16,53 gehad het.
Woensdag was die rand die ontluikende geldeenheid wat die beste gevaar en met 1,7% van R17,34 tot R17,05 versterk het.
Volgens André Botha, verhandelaar van TreasuryOne, het ’n bietjie risiko-aptyt na die markte teruggekeer danksy beter as verwagte syfers oor vervaardiging vanuit die VSA en Duitsland. Daar is ook optimisme oor ’n moontlike entstof teen die virus wat Covid-19 veroorsaak.
Die uitreiking van werkloosheidsyfers in die VSA vir Junie later vandag gaan na verwagting die grootste impak op die rand hê. Die syfers word gewoonlik op Vrydae uitgereik, maar die dag voor Onafhanklikheidsdag op 4 Julie is vanjaar tot federale vakansiedag verklaar.
Amerika se werkloosheidskoers was in April 14,7% en in Mei 13,3%. Die verwagting is dat dit tot 12,3% gaan daal soos die ekonomie stelselmatig ná Covid-19-verwante inperkings heropen is. Nagenoeg 20,5 miljoen Amerikaners het in April hul werk verloor, maar baie daarvan was tydelike afleggings.
Meer oor: Rand | Markte | Dollar | Wisselkoers
Resbank: BBP kan in 2de kwartaal met 32,6% krimp
Indeks wys twyfel heers nog oor SA se beleid
Ekonomie: Die ergste kom nog